Predkladacia správa

Zámerom predkladaného materiálu je podať správu o dosiahnutí súladu medzinárodných dohôd prijatých Slovenskou republikou v oblasti vzájomnej pomoci a spolupráce v colných otázkach podľa právnych predpisov a zmluvnej základne EÚ. Slovenská republika prevzala na seba záväzok, že ako členský štát Európskej únie pristúpi k harmonizácii medzinárodných dohôd, čo vyplýva z informácie Európskej komisie k Pravidelnej správe na rok 2002, z uznesenia vlády SR č. 412 z 28. mája 2003 a taktiež z článku 1 Zmluvy o pristúpení k Európskej únii 2003 a článku 6 ods. 10 Aktu o podmienkach pristúpenia a o úprave zmlúv, na ktorých je založená EÚ.

Na základe uvedeného Ministerstvo financií SR (ďalej len „MF SR“) vypracovalo materiál „Návrh postupu na dosiahnutie súladu dohôd o spolupráci a vzájomnej pomoci v colných otázkach s právnymi predpismi EÚ/ES“, ktorý vláda Slovenskej republiky prerokovala a schválila dňa 17. decembra 2003 svojím uznesením č. 1232. 

Medzinárodné dohody o spolupráci a vzájomnej pomoci v colných otázkach boli v uvedenom materiáli rozdelené do nasledujúcich skupín:

- dohody s členskými štátmi EÚ,
- dohody s kandidátskymi krajinami na vstup do EÚ,
- dohody s tretími krajinami,
- rozpracované dohody s tretími krajinami.

Prvé dve skupiny dohôd si nevyžadovali  renegociačné konanie. Predmetom zosúladenia boli len dohody uvedené v 3. a 4. zarážke - dohody s tretími krajinami. V súlade so schváleným postupom podľa uznesenia vlády SR č. 1232 bolo týmto krajinám navrhnuté doplnenie platných aj rozpracovaných dohôd o klauzulu upravujúcu výmenu informácií s Európskou komisiou. Závery rokovania s týmito krajinami sú zahrnuté v tomto materiáli.

Správa je rozdelená na textovú časť a tabuľkovú časť formou príloh. 

V textovej časti je vyhodnotenie postupu zosúladenia platných vládnych dohôd uzavretých s tretími krajinami, uvádzajú sa výsledky rokovania pri zabezpečení súladu prezidentskej zmluvy s Ukrajinou a aj závery prijaté pri riešení zabezpečenia súladu dohôd s tretími krajinami, ktoré boli v roku 2003 iba rozpracované. Materiál taktiež obsahuje návrh postupu pri uzatváraní nových bilaterálnych dohôd medzi SR a tretími krajinami.

V tabuľkovej časti sú uvedené dve prílohy; v prvej je zoznam dohôd s tretími krajinami, ktoré boli určené na renegociáciu a rozpracované dohody určené na doplnenie, v druhej je prehľad platných dohôd Európskeho spoločenstva uzatvorených s niektorými tretími krajinami. Ich súčasťou sú ustanovenia týkajúce sa vzájomnej spolupráce v oblasti colníctva a v rámci nich ustanovenia o poskytnutí získaných informácií Európskej komisii, ak sa tieto informácie týkajú záujmov spoločenstva. Navrhuje sa, aby dohody, ktoré má Slovenská republika uzatvorené s tretími krajinami, s ktorými má uzatvorenú dohodu aj Európske spoločenstvo, zostali naďalej v platnosti a nemenili sa, čo je premietnuté aj do návrhu uznesenia vlády SR.
 
Materiál nemá vplyv na štátny rozpočet, na životné prostredie,  na zamestnanosť, na tvorbu pracovných miest,  ani na podnikateľské prostredie, a teda doložku finančných, ekonomických, environmentálnych vplyvov, vplyvov na zamestnanosť a podnikateľské prostredie nebolo potrebné vypracovať.